SA meisie se droogtehulp-idee wen gesogte Google-kompetisie | Maroela Media
'n 16-jarige Suid-Afrikaanse meisie is as die algehele wenner van die Google-wetenskapsekspo-kompetisie aangewys.
Die spoggeleentheid is by Google se hoofkantoor in Kalifornië in die VSA aangebied. Kiara Nirghin het stof in 15 ander finaliste se oë geskop en met 'n beurs ter waarde van sowat R700 000 weggestap.
Kiara, 'n leerder van St. Martin's High School in Johannesburg, het raakgesien dat Suid-Afrika tans een van die ergste droogtes in 45 jaar beleef en dat voedselvoorsiening en voedselsekerheid toenemend 'n bekommernis word. Haar projek, "Fighting drought with fruit" behels onder meer om lemoenskille en avokado-olie te gebruik vir hul waterretensievermoë.
"'n Oplossing wat voor die hand liggend is vir hierdie droogte is om van superabsorberende polimere (SAP) gebruik te maak. Dit absorbeer en kan byna 300 keer hul eie gewig in vloeistof dra."
SAP's is ongelukkig nie bio-afbreekbaar nie, baie duur en vol sure wat skadelik kan wees. Nirghin het tydens haar navorsing agtergekom dat daar natuurlike SAP's in meeste sitrusvrugte voorkom.
"Die SAP's moet 'n verbindingsproses ondergaan wat gewoonlik chemikalieë soos swael en soutsuur insluit. Ek het geëksperimenteer met organiese verbindingsprosesse wat UV-lig en hitte gebruik. Die natuurlike olie van die avokado word by gekookte lemoenskille gevoeg. Die skille word in die son gedroog, tot 'n poeier fyngemaal en by landbougrond ingewerk. Die produk kan groot hoeveelhede water hou en kan as 'n teenvoeter vir die droogte dien. Terselfdertyd word skille as afval van die vrugtesapbedryf herwin," het Nirghin gesê.
Die Google-wetenskapsekspo is 'n aanlyn wetenskap- en tegnologiekompetisie vir individue of spanne leerders wat tussen 13 en 18 jaar oud is.
Boer sterf in heli-ongeluk: 'Hy het na aan die Here geleef'
Trotse SA 'ner
Baie geluk Kiara, bevoorreg om sulke positiewe en innoverende jongmense in SA te hê. Ons kannie wag vir jou volgende plan nie
Sjoe!!!Ek is beindruk deur haar planne. Gaan dit op amateurwyse in my tuin probeer gebruik. My hart kry so seeeeeeeeeer as my plante swaarkry in die warm en droë toestande, en ek mag nie natspuit nie.